Абыхэм я зэхэтыкIэр
ЩытекIынур дапщэщ?
Куржым кIуэ пэтми нэхъ текъузауэ къыщагъэув президент Саакашвили Михаил и къулыкъум текIын хуейуэ. Оппозицэм жеIэ: «Президентыр и къулыкъум къытенэмэ, цIыхухэм зыкъаIэтынкIэ хъунущ». Куржы жылагъуэм щыщ Iыхьэм къелъытэ президент хэхыныгъэр щекIуэкIыну жэпуэгъуэр мыхъуу, «Мишико» иджыпсту политикэ утыкум икIын хуейуэ.
Къэралым и телекомпаниехэм я лIыкIуэхэм щахуэзам, Саакашвили жиIащ «политикэ щытыкIэр зэIыгъэхьэным хуэгъэзауэ зы Iуэху гуэри зэримылэжьыр». ЦIыхубэм дзыхь яхуищIащ властыр зыIэрыхьахэм икIи сэ си мурадкъым абыхэм лъакъуэпэщIэдз яхуэсщIыну», — къыхигъэщхьэхукIащ абы.
Франджым хуеижкъым
Франджым и президенту щыта Саркози Николя и мурадщ «къулейхэм налогыу хуагъэува» процент 75-м «щIигъэIа» актер Депардье Жерар хуэдэу къэралым иIэпхъукIыну. Ауэ Николя къыхихар Урысейр-къым, атIэ Инджылызырщ.
Нэгъабэ и мэкъуауэгъуэм президент къулыкъум пагъэкIа Саркози и мылъкур Лондон игъэIэпхъуэну яужь итщ, абы налогыр щынэхъ мащIэщи. Нэхъапэм хъыбар къэIуауэ щытащ мылъку зэрызрилъэфэлIамкIэ, апхуэдэу компание гуэрым и Iэтащхьэ Бетанкур Лилиан хабзэншагъэкIэ ахъшэ къызэрыIихамкIэ ягъэкъуаншэу Саркози хуэгъэза Iуэху къаIэтауэ. Мис ар абырэ и щхьэгъусэ Бруни Карлэрэ зэран къахуэхъункIэ хъунущ Лондон и Кенсингтон хьэблэ зыкъизыхым IэпхъуэнымкIэ. ЗэрыжаIэмкIэ, абыхэм а щIыпIэм щIапIэ къыщащэхуащ.
ИужькIэ прессэм хэIущIыIу ищIащ Саркози Лондон инвестицэ компание къыщызэIуихыну, а Iуэхум доллар мелардрэ мелуан 300-рэ хилъхьэну зэримурадым теухуа хъыбарыр.
А псом и щIыIужкIэ, президентым шэч хуащI 2011 гъэм Пакистаным и Карачи къалэм щалэжьа террорист щIэпхъаджагъэм ехьэлIауэ пцIы иупсауэ.
«Эхо планеты».
